[{"text_idx": "#000001", "text": "Mae eich preifatrwydd yn bwysig iawn i ni ac rydym felly wedi adnweyddu ein polisi preifatrwydd i fod yn gymwys a deddfwriaeth GDPR newydd. Gellir gweld y polisi drwy glicio yma."}, {"text_idx": "#000005", "text": "Darparu adnoddau a chyhoeddiadau sy\u2019n seiliedig ar y Beibl ac yn efengyl-ganolog."}, {"text_idx": "#000010", "text": "Oes, digonedd! Diolch i Noel Gibbard am gyflwyno rhai o\u2019r llyfrau mwyaf diddorol i ni yma."}, {"text_idx": "#000011", "text": "Un o\u2019r cyflwyniadau cyffredinol gorau yw R. Tudur Jones, The Great Reformation (IVP, 1985; Bryntirion, 1997). Yma eglura\u2019r awdur y byddai\u2019n well so\u0302n am \u2018ddiwygiadau\u2019 yn hytrach na \u2018Diwygiad\u2019 Protestannaidd. Dilyna\u2019r hanes o wlad i wlad; nid yr Almaen, y Swistir a Lloegr yn unig, ond hefyd gwledydd megis yr Eidal, Iwerddon, Cymru a Gwlad yr Ia\u0302. Yn fwy diweddar mae Nicholas R. Needham, 2,000 Years of Christ\u2019s Power, Reformation and Renaissance, Part 3 (Grace Publications, 2003; Evangelical Press, 2004) wedi tynnu sylw at y cysylltiad rhwng y Diwygiad a\u2019r Dadeni. Mae\u2019n bwysig deall y ddau fudiad hyn, a\u2019r berthynas rhyngddynt. Gall unrhyw un sydd a\u0302 ddiddordeb mewn hanes fwynhau\u2019r gyfrol hon. Cyfrol swmpus ond sydd wedi ei hanelu at y darllenydd cyffredin.\nYn Gymraeg ceir D. Ben Rees, Deuddeg o Ddiwygwyr Protestannaidd (Cyhoeddiadau Modern Cymreig cyf. 1988). Yma ceir deuddeg o erthyglau ar arweinwyr y Diwygiad ar y cyfandir, Lloegr a\u2019r Alban, gan gynnwys un llai adnabyddus, sef Johann Bugenhagen, un o gydweithwyr Luther. Mae\u2019n dda cael y deuddeg mewn un gyfrol. Mae\u2019n gymorth i gael golwg cytbwys ar y Diwygiad."}, {"text_idx": "#000012", "text": "Lle da i ddechrau yw R. Tudur Jones, Cymru a\u2019r Diwygiad Protestannaidd (Y Colegiwm Cymraeg, 1987). Cyflwyniad clir a chryno, 74 tudalen. Yn arbennig o berthnasol i Gymru yw\u2019r adran \u2018Cymreigio\u2019r sefydliad\u2019. Ceir rhagor o fanylder gan y prif awdurdod ar y cyfnod hwn, Glanmor Williams, The Reformation in Wales, Headstart History (Bangor, 1991). Yr ymdriniaeth fanylaf gan yr un awdur yw Wales and the Reformation (Gwasg Prifysgol Cymru, 1997, 1999). Clamp o lyfr yw hwn, bron pedwar cant o dudalennau. Mae\u2019n waith trylwyr, ysgolheigaidd. Rhydd le amlwg i Harri\u2019r VIII, a\u2019r datblygiadau allweddol yn ei gyfnod. Mae\u2019n dilyn y newidiadau hyd amser Elisabeth I, ac yn neilltuo pennod i drafod Beibl 1588.\nO ran cyfraniad William Salesbury, rhaid nodi R. Brinley Jones, William Salesbury, Writers of Wales Series (Gwasg Prifysgol Cymru, 1994). Dyma\u2019r gyfrol sy\u2019n crynhoi rhestr gweithiau Salesbury, a hynny\u2019n gronolegol. Mae\u2019n syndod faint gynhyrchodd yr ysgolhaig. Llyfr defnyddiol arall yw James Pierce, Life and work of William Salesbury (Lolfa, 2016). Cyhoeddwyd nifer fawr o lyfrau ar wahanol agweddau ar waith Salesbury. Mae\u2019r gyfrol hon yn casglu\u2019r holl agweddau at ei gilydd, a\u2019r canlyniad yw cofiant cyflawn i\u2019r ysgolhaig. Dyma waith arbennig iawn. Olrheinir hanes Salesbury, y dylanwadau arno, gan nodi yn arbennig ddylanwad Erasmus. Neilltuir pedair pennod i drafod Testament Newydd 1567."}]